CELEX: 
Language: mt
Date: 2021-12-13 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju f’lampi oħra bi skarika elettrika għal finijiet speċjali

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-fini tal-adattament għall-progress tekniku u xjentifiku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS). L-emenda tikkonċerna eżenzjoni, attwalment 4(f), għal applikazzjonijiet speċifiċi li fihom il-merkurju f’lampi oħra bi skarika elettrika għal finijiet speċjali.
            
            
               Id-Direttiva RoHS tirrestrinġi l-użu ta’ ċerti sustanzi perikolużi fit-tagħmir elettriku u elettroniku (EEE), kif speċifikat fl-Artikolu 4. Attwalment għaxar sustanzi huma ristretti u elenkati fl-Anness II tad-Direttiva RoHS: iċ-ċomb, il-merkurju, il-kadmju, il-kromju eżavalenti, il-bifenili polibromurati (PBB), l-eteri tad-difenil polibromurat (PBDE), il-ftalat tal-bis(2-etileżil) (DEHP), il-ftalat tal-butil benżil (BBP), il-ftalat tad-dibutil (DBP) u l-ftalat tad-diisobutil (DIBP). L-Annessi III u IV jelenkaw il-materjali u l-komponenti tal-EEE għal applikazzjonijiet speċifiċi li huma eżentati mir-restrizzjonijiet fuq is-sustanzi stabbiliti fl-Artikolu 4(1).
            
            
               L-Artikolu 5 tad-Direttiva jipprevedi l-adattament tal-Annessi III u IV għall-progress xjentifiku u tekniku, li jista’ jinkludi l-għoti, it-tiġdid jew ir-revoka tal-eżenzjonijiet. Skont l-Artikolu 5(1)(a), l-eżenzjonijiet għandhom jiġu inklużi fl-Annessi III u IV biss jekk dan ma jdgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH)
                  2
                u jekk jissodisfaw kwalunkwe waħda mill-kundizzjonijiet li ġejjin biss: (i) it-tneħħija jew is-sostituzzjoni tas-sustanza permezz ta’ bidliet fid-disinn jew fil-materjali u fil-komponenti li ma jeħtieġu l-ebda materjal jew sustanza elenkati fl-Anness II mhijiex prattikabbli mil-lat xjentifiku jew tekniku; (ii) l-affidabbiltà tas-sostituti mhix żgurata; (iii) l-impatti negattivi totali fuq l-ambjent, fuq is-saħħa u fuq is-sikurezza tal-konsumatur ikkawżati mis-sostituzzjoni tas-sustanza x’aktarx li jissuperaw il-benefiċċji totali tagħha għall-ambjent, għas-saħħa u għas-sikurezza tal-konsumatur. 
            
            
               Id-deċiżjonijiet dwar l-eżenzjonijiet, u t-tul ta’ żmien tagħhom, iridu jqisu wkoll id-disponibbiltà tas-sostituti u l-impatt soċjoekonomiku tas-sostituzzjoni. Id-deċiżjonijiet dwar it-tul ta’ żmien tal-eżenzjonijiet iridu jqisu kwalunkwe impatt potenzjali fuq l-innovazzjoni. Fejn ikun rilevanti, trid tiġi applikata mentalità li tqis iċ-ċiklu tal-ħajja fir-rigward tal-impatti kumplessivi tal-eżenzjoni. 
            
            
               L-Artikolu 5(1)(a) jispeċifika wkoll li sabiex tinkludi materjali u komponenti tal-EEE għal applikazzjonijiet speċifiċi fil-listi fl-Annessi III u IV, il-Kummissjoni trid tadotta atti delegati individwali. L-Artikolu 5(3) u l-Anness V jiddeskrivu l-proċedura għat-tressiq ta’ applikazzjonijiet relatati mal-eżenzjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni rċeviet talbiet
                  3
                mingħand l-operaturi ekonomiċi biex tagħti jew iġġedded l-eżenzjonijiet skont l-Artikolu 5(3) u l-Anness V tad-Direttiva RoHS.
            
            
               L-eżenzjoni 4(f) attwali tal-Anness III tippermetti l-użu tal-merkurju f’lampi oħra bi skarika elettrika għal finijiet speċjali mhux imsemmija speċifikament f’dan l-Anness.
            
            
               Il-Kummissjoni rċeviet tliet applikazzjonijiet għat-tiġdid ta’ din l-eżenzjoni f’Jannar 2015. Applikant wieħed iddikjara li s-sostituzzjoni tal-merkurju fil-lampi koperti minn din l-eżenzjoni mhijiex prattikabbli mil-lat xjentifiku u tekniku
                  4
               , filwaqt li ż-żewġ applikanti l-oħra ffukaw it-talbiet tagħhom rigward applikazzjonijiet speċifiċi bħal-lampi bi skarika ta’ intensità għolja
                  5
                u l-lampi li jintużaw għall-ikkurar / għall-polimerizzazzjoni u għad-diżinfezzjoni
                  6
               , għall-istess raġunijiet ta’ nuqqas ta’ prattikabbiltà xjentifika u teknika. F’konformità mar-rekwiżiti tad-Direttiva RoHS (it-tieni subparagrafu tal-Artikolu 5(5)), l-eżenzjoni tibqa’ valida sa meta l-Kummissjoni tieħu deċiżjoni dwar l-applikazzjoni għat-tiġdid.
            
            
               Sabiex tevalwa l-applikazzjoni għat-tiġdid ta’ dik l-eżenzjoni, il-Kummissjoni nediet studju
                  7
                f’Ġunju 2015, li ġie konkluż fl-2016, biex twettaq il-valutazzjoni teknika u xjentifika meħtieġa, inkluż konsultazzjoni online ta’ tmien ġimgħat mal-partijiet ikkonċernati
                  8
               . Minbarra dak l-istudju li jivvaluta d-data teknika u xjentifika estensiva u l-kontributi li waslu, kif dokumentat fir-rapport ta’ studju, fl-2019
                  9
                il-Kummissjoni wettqet aġġornament tal-istudju tal-2016 iffokat fuq il-valutazzjoni soċjoekonomika u fuq id-disponibbiltà tas-sostituti rigward din l-eżenzjoni u eżenzjonijiet oħra. Ir-rapport finali tal-istudju ġie ppubblikat
                  10
                u l-partijiet ikkonċernati ġew innotifikati.
            
            
               Il-Kummissjoni kkonsultat lill-grupp ta’ esperti tal-Istati Membri għall-atti delegati skont id-Direttiva RoHS matul il-laqgħat tal-esperti tal-1 ta’ Settembru 2016, tad-29 ta’ Ottubru 2018 u tal-21 ta’ Ottubru 2019 sabiex tiġbor il-fehmiet tal-Istati Membri dwar il-proposti f’konformità mal-konklużjonijiet tal-evalwazzjonijiet. Wettqet il-passi proċedurali meħtieġa kollha fir-rigward tal-eżenzjonijiet mir-restrizzjoni fuq is-sustanzi skont l-Artikolu 5(3) sa 5(7) tad-Direttiva RoHS
                  11
               . Il-Kunsill u l-Parlament Ewropew ġew notifikati dwar l-azzjonijiet kollha li ttieħdu.
            
            
               L-istudju ta’ sostenn enfasizza li:
            
            
               ·L-eżenzjoni tkopri firxa wiesgħa ta’ applikazzjonijiet bħal diversi tipi ta’ lampi ultravjola (eż. il-lampi għall-ikkurar, il-lampi li jintużaw fil-fotokimika, l-iżvilupp ta’ polimeri), lampi tal-projetturi, lampi ortikulturali, eċċ.
            
            
               ·Huwa mifhum li s-sostituti mingħajr merkurju huma disponibbli fil-livell tas-sistema (għall-użu f’luminarji ġodda b’dijodi li jemettu d-dawl (LED)), iżda tali sostituti għandhom diversi limitazzjonijiet u ma jistgħux jintużaw f’bosta tipi ta’ lampi eżistenti bi skarika elettrika għal finijiet speċjali (sostituzzjoni tal-komponenti).
            
            
               ·Attwalment, is-sostituzzjoni tal-merkurju fl-applikazzjonijiet ikkonċernati mhix prattikabbli teknikament u l-eżenzjoni attwali jenħtieġ li tiġġedded. Madankollu, fejn ikun possibbli, l-applikazzjonijiet jenħtieġ li jiġu speċifikati iktar. Għal parti mill-eżenzjoni, diġà huwa possibbli li jiġu speċifikati f’iktar dettall l-applikazzjonijiet fejn il-merkurju ma jistax jiġi sostitwit. Għal dawk, jenħtieġ li tapplika l-validità massima għall-eżenzjoni. Il-formulazzjoni preċedenti tal-eżenzjoni rigward “lampi oħra bi skarika elettrika għal finijiet speċjali mhux imsemmija speċifikament” għadha meħtieġa għall-użi mhux koperti mill-formulazzjoni speċifika, iżda jenħtieġ li tiġi estiża għal perjodu iqsar mill-massimu ta’ ħames snin minħabba l-prospetti li l-eżenzjoni tiġi limitata fil-futur. 
            
            
               ·Bħala konklużjoni, il-valutazzjonijiet xjentifiċi u tekniċi, inkluż il-konsultazzjonijiet mal-partijiet ikkonċernati, spjegaw fid-dettall li l-kriterji għal eżenzjoni għadhom qed jiġu ssodisfati fir-rigward tal-eżenzjoni 4(f), kif ifformulata mill-ġdid, peress li għadhom mhumiex disponibbli sostituti affidabbli. Ir-riżultati tal-evalwazzjoni wrew ukoll li t-tiġdid tal-eżenzjoni ma jdgħajjifx il-livell ta’ protezzjoni tal-ambjent u tas-saħħa li jagħti r-Regolament REACH, f’konformità mal-Artikolu 5 tad-Direttiva 2011/65/UE. 
            
            
               F’konformità mal-Linji Gwida dwar Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal tar-Regolamentazzjoni Aħjar għal perjodu ta’ erba’ ġimgħat biex jinġabar il-feedback tal-pubbliku. Matul il-konsultazzjoni dwar l-abbozz tal-att, ġew riċevuti 36 kontribut. Il-punti li tqajmu ġew ikkunsidrati u konsegwentement l-abbozz tal-att ġie emendat.
            
         
         
            
               3.ELEMENTI ĠURIDIĊI TAL-ATT DELEGAT
            
            
               Id-Direttiva Delegata ġġedded l-eżenzjoni 4(f) fl-Anness III tad-Direttiva 2011/65/UE, għall-użu tal-merkurju f’applikazzjonijiet speċifikati. 
            
            
               Il-valutazzjoni tal-Kummissjoni, ibbażata fuq l-istudji ta’ sostenn u l-konsultazzjonijiet, ikkonkludiet li t-talba għal eżenzjoni tissodisfa mill-inqas wieħed mill-kriterji stabbiliti fl-Artikolu 5(1)(a) tad-Direttiva RoHS li jiġġustifika l-estensjoni tal-eżenzjoni: il-merkurju ma jistax jiġi sostitwit b’mod affidabbli fil-kategoriji ta’ lampi koperti minn din l-eżenzjoni. 
            
            
               Fil-qosor, il-kundizzjonijiet għall-eżenzjoni huma ssodisfati, u l-entrata 4(f) tal-eżenzjoni għandha tiġġedded. Il-valutazzjoni kkonkludiet li, biex l-eżenzjoni tiġi limitata fid-dawl tal-prospetti għas-sostituzzjoni, il-parti usa’ attwali tal-eżenzjoni jenħtieġ li tiġġedded għal tul ta’ żmien iqsar ta’ tliet snin (l-entrata 4(f)–I).  Fejn ikun possibbli, il-kamp ta’ applikazzjoni tal-eżenzjoni jenħtieġ ukoll li jiddejjaq għall-applikazzjonijiet speċifikati kif ġej: 
            
            
               ·4(f) –II: Il-merkurju f’lampi tal-merkurju (gass) taħt pressjoni għolja li jintużaw fi projetturi fejn huwa meħtieġ output ta’ ≥ 2 000 lumen ANSI;
            
            
               ·4(f) –III: Il-merkurju f’lampi tas-sodju (gass) taħt pressjoni għolja li jintużaw għat-tidwil tal-ortikultura;
            
            
               ·4(f) –IV: Il-merkurju f’lampi li jemettu dawl fl-ispettru ultravjola.
            
            
               Il-fatt li l-kamp ta’ applikazzjoni tal-eżenzjoni jiddejjaq b’dan il-mod huwa konformi mal-approċċ espress fil-premessa 19 tad-Direttiva RoHS li l-eżenzjonijiet jenħtieġ li jkunu limitati fil-kamp ta’ applikazzjoni u fit-tul ta’ żmien tagħhom sabiex tinkiseb eliminazzjoni gradwali tas-sustanzi perikolużi fl-EEE. Meta jkun meħtieġ, il-lista ta’ applikazzjonijiet speċifikati jenħtieġ li tiġi aġġustata iktar fil-futur.
            
            
               Id-dati tal-iskadenza għal din l-eżenzjoni huma stabbiliti f’konformità mal-ewwel subparagrafu tal-Artikolu 5(2). Kif ġie konkluż mill-evalwazzjoni, l-istat tal-iżvilupp tas-sostituti jiġġustifika t-tiġdid tal-eżenzjoni għall-perjodu massimu ta’ validità ta’ ħames snin għall-applikazzjonijiet speċifiċi. Għall-entrata 4(f)–I usa’ għal “lampi oħra bi skarika elettrika għal finijiet speċjali mhux imsemmija speċifikament”, il-perjodu ta’ validità jenħtieġ li jiġi stabbilit għal tliet snin. Mhux mistenni li l-perjodi ta’ validità jkollhom impatti avversi fuq l-innovazzjoni. 
            
            
               L-istrument legali huwa Direttiva Delegata, kif previst fid-Direttiva 2011/65/UE, u b’mod partikolari sabiex jiġu ssodisfati r-rekwiżiti stabbiliti fl-Artikolu 5(1)(a) tagħha.
            
            
               L-objettiv tad-Direttiva Delegata hu li tikkontribwixxi għall-protezzjoni tas-saħħa tal-bniedem u tal-ambjent u tallinja d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma pprojbiti għal applikazzjonijiet speċifiċi, f’konformità mad-dispożizzjonijiet tad-Direttiva RoHS u skont il-kundizzjonijiet mogħtija fiha u skont il-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               Id-Direttiva Delegata ma għandha l-ebda implikazzjoni fuq il-baġit tal-UE.
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 13.12.2021
            
            
               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju f’lampi oħra bi skarika elettrika għal finijiet speċjali  
               
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  12
               , u b’mod partikolari l-Artikolu 5(1)(a) tagħha,
            
            
               Billi:
            
         
         
            
               (1)Id-Direttiva 2011/65/UE tirrikjedi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih is-sustanzi perikolużi elenkati fl-Anness II ta’ dik id-Direttiva. Dik ir-restrizzjoni ma tapplikax għal ċerti applikazzjonijiet eżentati li huma elenkati fl-Anness III ta’ dik id-Direttiva.
            
            
               (2)Il-kategoriji tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
            
            
               (3)Il-merkurju hu sustanza ristretta elenkata fl-Anness II tad-Direttiva 2011/65/UE. 
            
            
               (4)Permezz tad-Deċiżjoni 2010/571/UE
                  13
               , il-Kummissjoni tat, fost affarijiet oħra, eżenzjoni għall-użu tal-merkurju f’lampi oħra bi skarika elettrika għal finijiet speċjali mhux imsemmija speċifikament (“l-eżenzjoni”), li issa hija elenkata bħala l-eżenzjoni 4(f) fl-Anness III tad-Direttiva 2011/65/UE. L-eżenzjoni kellha tiskadi fil-21 ta’ Lulju 2016, f’konformità mat-tieni subparagrafu tal-Artikolu 5(2)(a) ta’ dik id-Direttiva. 
            
            
               (5)Il-funzjoni tal-merkurju fil-lampi tal-gass bi skarika elettrika għal finijiet speċjali hija relatata mal-proċess ta’ ġenerazzjoni tad-dawl għall-konverżjoni tal-elettriku f’dawl. 
            
            
               (6)Il-Kummissjoni rċeviet diversi applikazzjonijiet għat-tiġdid tal-eżenzjoni (“l-applikazzjonijiet għat-tiġdid”) fil-15 ta’ Jannar 2015, jiġifieri fil-limitu ta’ żmien stabbilit fl-Artikolu 5(5) tad-Direttiva 2011/65/UE. F’konformità mal-Artikolu 5(5) tad-Direttiva 2011/65/UE, l-eżenzjoni tibqa’ valida sa meta tittieħed deċiżjoni dwar l-applikazzjoni għat-tiġdid.
            
            
               (7)L-evalwazzjoni tal-applikazzjonijiet għat-tiġdid, li qieset id-disponibbiltà tas-sostituti u l-impatt soċjoekonomiku tas-sostituzzjoni, ikkonkludiet li attwalment is-sostituzzjoni jew l-eliminazzjoni tal-merkurju fl-applikazzjonijiet ikkonċernati mill-eżenzjoni mhix prattikabbli teknikament. Madankollu, minħabba l-prospetti ta’ sostituzzjoni li jillimitaw l-eżenzjoni fil-futur, jixraq li jingħata t-tiġdid tal-eżenzjoni għal perjodu ta’ tliet snin biss. L-evalwazzjoni kkonkludiet ukoll li huwa possibbli li jiġu definiti iktar l-applikazzjonijiet li jikkwalifikaw għal tiġdid tal-eżenzjoni f’konformità mal-kriterji stabbiliti fl-Artikolu 5(1)(a) tad-Direttiva 2011/65/UE minħabba l-funzjonalità tagħhom u l-qasam ta’ applikazzjoni, jiġifieri lampi tal-merkurju (gass) taħt pressjoni għolja li jintużaw fil-projetturi, li jintużaw għat-tidwil tal-ortikultura u li jemetti dawl fl-ispettru ultravjola. Għal dawk l-applikazzjonijiet speċifiċi, l-eżenzjoni jenħtieġ li tiġġedded għal perjodu massimu ta’ ħames snin. L-evalwazzjoni kienet tinkludi konsultazzjonijiet mal-partijiet ikkonċernati f’konformità mal-Artikolu 5(7) tad-Direttiva 2011/65/UE. Il-kummenti li waslu matul dawk il-konsultazzjonijiet saru disponibbli għall-pubbliku fuq sit web apposta.
            
            
               (8)L-eżenzjoni hija konsistenti mar-Regolament (KE) Nru 1907/2006 tal-Parlament Ewropew u tal-Kunsill
                  14
                u għalhekk ma ddgħajjifx il-protezzjoni tal-ambjent u tas-saħħa mogħtija minnu. 
            
            
               (9)Fid-dawl tar-riżultati tal-isforzi kontinwi biex tinstab sostituzzjoni affidabbli, x’aktarx li t-tul ta’ żmien tal-eżenzjoni mhux se jkollu impatti avversi fuq l-innovazzjoni. 
            
            
               (10)Għalhekk, jenħtieġ li d-Direttiva 2011/65/UE tiġi emendata skont dan,  
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE huwa emendat kif stabbilit fl-Anness ta’ din id-Direttiva.
            
            
               Artikolu 2 
            
            
               (1)L-Istati Membri għandhom jadottaw u jippubblikaw, sa mhux iktar tard minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva] il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
            
            
               Huma għandhom japplikaw dawk id-dispożizzjonijiet minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva + jum wieħed].
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
            
               (2)L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
         
         
            
               Artikolu 4 
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 13.12.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        ĠU L 396, 30.12.2006, p. 1.
               
               
                  
                     (3)
                  
                        Il-lista hija disponibbli fuq: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Lighting_ 
                  Europe /4f_LE_RoHS_Exemption_Req_Final.pdf
                   .
               
               
                  
                     (5)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Vske/4f_201412-09_RoHS_Application_VskE.pdf
                   .
               
               
                  
                     (6)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/VDMA/4f_VDM A_excempt_req_4f_RoHS_16Jan14.pdf
                   .
               
               
                  
                     (7)
                  
                        Ir-rapport finali tal-istudju huwa disponibbli fuq 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (8)
                  
                        Perjodu ta’ konsultazzjoni: mill-21 ta’ Awwissu 2015 sas-16 ta’ Ottubru 2015, 
                  http://rohs.exemptions.oeko.info
                  .
               
               
                  
                     (9)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
               
               
                  
                     (10)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     .
                  
               
               
                  
                     (11)
                  
                        Lista tal-passi amministrattivi meħtieġa hija disponibbli fuq is-
                  sit web tal-Kummissjoni
                  . Wieħed jista’ jara l-istadju attwali tal-proċedura għal kull abbozz ta’ att delegat fir-Reġistru Interistituzzjonali tal-Atti Delegati fuq 
                  https://webgate.ec.europa.eu/regdel/#/home
                  .
               
               
                  
                     (12)
                  
                        ĠU L 174, 1.7.2011, p. 88.
               
               
                  
                     (13)
                  
                        Id-Deċiżjoni tal-Kummissjoni 2010/571/UE tal-24 ta’ Settembru 2010 li temenda, għal skopijiet ta’ adattament għall-progress xjentifiku u tekniku, l-Anness għad-Direttiva 2002/95/KE tal-Parlament Ewropew u tal-Kunsill fir-rigward ta’ eżenzjonijiet għal applikazzjonijiet li jkun fihom iċ-ċomb, il-merkurju, il-kadmju, il-kromju eżavalenti, il-bifenili polibrominati u l-eteri tad-difenil polibrominati (ĠU L 251, 25.9.2010, p. 28).
               
               
                  
                     (14)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
            
      
    ---documentbreak--- 
      
         
         
            
               ANNESS 
            
            
               Fl-Anness III tad-Direttiva 2011/65/UE, l-entrata 4(f) hija sostitwita b’dan li ġej:
            
            
                     
                        Eżenzjoni
                     
                  
                  
                     
                        Kamp ta’ applikazzjoni u dati tal-applikabbiltà
                     
                  
               
                     
                        “4(f) –II
                     
                  
                  
                     
                        Merkurju f’lampi oħra bi skarika elettrika għal finijiet speċjali mhux imsemmija speċifikament f’dan l-Anness
                     
                  
                  
                     
                        Tiskadi [Uffiċċju tal-Pubblikazzjonijiet: tliet snin wara l-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        4(f) –II
                     
                  
                  
                     
                        Il-merkurju f’lampi tal-merkurju (gass) taħt pressjoni għolja li jintużaw fi projetturi fejn huwa meħtieġ output ta’ ≥ 2 000 lumen ANSI
                     
                  
                  
                     
                        Tiskadi [Uffiċċju tal-Pubblikazzjonijiet: ħames snin wara l-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        4(f) –III
                     
                  
                  
                     
                        Il-merkurju f’lampi tas-sodju (gass) taħt pressjoni għolja li jintużaw għat-tidwil tal-ortikultura
                     
                  
                  
                     
                        Tiskadi [Uffiċċju tal-Pubblikazzjonijiet: ħames snin wara l-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        4(f) –IV
                     
                  
                  
                     
                        Il-merkurju f’lampi li jemettu dawl fl-ispettru ultravjola 
                     
                     
                  
                  
                     
                        Tiskadi [Uffiċċju tal-Pubblikazzjonijiet: ħames snin wara l-pubblikazzjoni tad-Direttiva Delegata fil-Ġurnal Uffiċjali]”